ອັອສເຕຣເລຍ ຍົກເລີກຂໍ້ຫ້າມ ການຂາຍ Tablet ຂອງບໍລິສັດຊໍາຊຸງ
ສານຂອງອັອສເຕຣເລຍ ຍົກເລີກຂໍ້ຫ້າມ ບໍ່ໃຫ້ຂາຍຄອມພິວເຕີ້ Tablet ຂອງບໍລິສັດຊໍາຊຸງ.
ສານແຫ່ງນຶ່ງຂອງອອສເຕຣເລຍໄດ້ຍົກເລີກການຫ້າມບໍ່ໃຫ້ຂາຍຄອມພິວເຕີ້ມືຖືທີ່ເອີ້ນກັນວ່າ Tablet ຮຸ້ນລ່າສຸດຂອງບໍລິສັດຊຳຊຸງໂດຍປະຕິເສດຕໍ່ການພະຍາຍາມຂອງບໍລິສັດ Apple ທີ່ເປັນຄູ່ແຂ່ງທີ່ຢາກໃຫ້ມີການຕໍ່ອາຍຸການຫ້າມອອກໄປຕື່ມອີກຍ້ອນໄດ້ລະເມີດປະຕັງຫຼືສິດທິ ບັດຂອງບໍລິສັດຕາມທີ່ມີການກ່າວຫານັ້ນ ທ່ານ Tyler McGee ຫົວໜ້າບໍລິຫານຂອງບໍລິສັດຊຳຊຸງກ່າວວ່າ ການຕັດສິນທີ່ວ່ານີ້ແມ່ນ ອະນຸຍາດໃຫ້ມີການຂາຍຄອມພິວເຕີ້ມືຖື Galaxy 10 1 ຂອງບໍລິສັດເທັກໂນໂລຈີຍັກໃຫຍ່ ເກົາຫຼີໃຕ້ໃຫ້ແກ່ພວກຜູ້ໃຊ້ຊາວອັອສເຕຣເລຍທັນກັບລະດູການຊື້ເຄື່ອງສຳລັບເທສະການບຸນ ຄຣິສຕ໌ມາສ ໃນວັນສຸກມື້ນີ້ ສານສູງຂອງອັອສເຕຣເລຍໄດ້ເຫັນພ້ອມນຳ ການຕັດສິນຂອງສານຊັ້ນຕົ້ນທີ່ ເວົ້າວ່າການຫ້າມຂາຍເປັນການຊົ່ວຄາວນັ້ນໄດ້ຍັງຜົນເຮັດໃຫ້ບໍລິສັດ Apple ເປັນຜູ້ຊະນະ ທາງດ້ານກົດໝາຍໃນເມື່ອວ່າອຸບປະກອນຂອງບໍລິສັດຊຳຊຸງມີອາຍຸໃນການຈຳໜ່າຍປະມານ 12 ເດືອນທໍ່ນັ້ນ ບໍລິສັດຊຳຊຸງແລະ Apple ແມ່ນພົວພັນກັບການຕໍ່ສູ້ທາງກົດໝາຍທີ່ຍັງດຳເນີນຢູ່ຕໍ່ມາຊຶ່ງ ບໍລິສັດທັງສອງ ຕ່າງກໍກ່າວຫາອີກຝ່າຍນຶ່ງວ່າລະເມີດສິດທິບັດໃນລິຂະສິດຂອງຕົນຢູ່ໃນສິບ ກວ່າປະເທດ ການຕໍ່ສູ້ທາງກົດໝາຍຂອງບໍລິສັດທັງສອງໃນອັອສເຕຣເລຍແມ່ນໄດ້ເພັ່ງເລັງໃສ່ການຮ້ອງ ທຸກຂອງບໍລິສັດ Apple ທີ່ວ່າບໍລິສັດຊຳຊຸງໄດ້ລອກແບບເທັກໂນໂລຈີທີ່ຈັບຈໍຂອງຕົນທີ່ໃຊ້ ນຳຄອມພິວເຕີ້ມືຖື iPad ນັ້ນ ຄອມພິວເຕີ້ມືຖືຂອງບໍລິສັດຊຳຊຸງ ຊຶ່ງຖືວ່າເປັນທາງເລືອກທີ່ສຳຄັນຂອງ iPad ໄດ້ຖືກ ຫ້າມບໍ່ໃຫ້ມີການຂາຍຢູ່ໃນອັອສເຕຣເລຍນັບແຕ່ເດືອນກໍລະກົດເປັນຕົ້ນມາ